SKRIFTLIG FORESPØRGSEL E-1408/01

af Benedetto Della Vedova (TDI) til Kommissionen

(11. maj 2001)

Om: Det italienske parlaments vedtagelse af nye bestemmelser om udgivelsesvirksomhed og udgivelser

Det italienske parlament har netop vedtaget nye bestemmelser om udgivelsesvirksomhed og udgivelser samt ændringer af lov nr. 416 af 5. august 1981 (lov nr. 62 af 7. marts 2001, som er offentliggjort i Gazzetta Ufficiale (den italienske statstidende) nr. 67 af 21. marts 2001.

Ifølge den meget brede definition af udgivelse, der forekommer i den nye lovs artikel 1, stk. 1, omfatter dette begreb alt elektronisk og traditionelt udstyr. I stk. 3 fastsættes det, at artikel 2 og 5 i lov nr. 47 fra 1948 om pressen, og derfor også lov nr. 69 af 3. februar 1963 afhængigt af de enkelte tilfælde, gælder for enhver udgivelse. Med disse bestemmelser udvides de meget alvorlige indskrænkninger af ytrings- og tankefriheden (obligatorisk registrering ved domstolene og forelæggelse af en attest for medlemskab af journalistsammenslutningen til virksomhedsledelsen) til at omfatte et meget stort antal offentliggørelser på nettet, som for brugerne hidtil udelukkende har udgjort en omfattende og uhindret kilde til oplysninger.

En af målsætningerne for de nye bestemmelser er i henhold til artikel 3 i lov nr. 62/2001 desuden at der også skal kunne gives statsstøtte til den elektroniske kontrolenhed, der opfylder de samme krav som de, der stilles til traditionelle udgivelser.

På nuværende tidspunkt bevirker udviklingen inden for den elektroniske udgivelsesvirksomhed ikke bare, at informationerne bliver mere tilgængelige og alsidige, men samtidig ophæves forbindelsen som til gengæld fortsat findes inden for den traditionelle udgivelsesvirksomhed mellem stedet for udgivelse/formidling af produktet og det sted, hvor det forbruges. Derfor bliver det muligt at overskride de nationale barrierer og at etablere et virkeligt integreret europæisk marked for udgivelsestjenester. Mener Kommissionen ikke, at når den, som foretager udgivelser på Internettet skal være omfattet af de meget vidtgående krav i italiensk lov nr. 47/1948 og nr. 69/1963, vil de nye bestemmelser, som er omtalt ovenfor, være til skade for bestemmelserne om etablering af det indre marked, især de bestemmelser, som indeholder et forbud mod uhindret levering af tjenesteydelser?

Er det endvidere ikke også Kommissionens opfattelse, at de nye bestemmelser er udtryk for en alvorlig konkurrenceforvridning på en vigtig del af det europæiske marked for udgivelser i EU, når der kan ydes statsstøtte til de udgivere, som opfylder bestemmelserne i de ovenfor omtalte love nr. 47/1948 og 69/1963 og ved, at de italienske on line-udgivere underkastes strenge krav, som ikke findes i de andre europæiske lovgivninger?

Svar afgivet på Kommissionens vegne af Frederik Bolkestein

(23. juli 2001)

Selv om elektronisk udgivelse ikke er udtrykkeligt harmoniseret på EU-plan, udgør den en informationssamfundstjeneste, som teleformidles ad elektronisk vej og efter anmodning fra en tjenesteydelsesmodtager: elektronisk udgivelse er derfor som hovedregel omfattet af direktivet om elektronisk handel(1), som er baseret på princippet om online-operatørers etableringsland.

I betragtning af at dette spørgsmål har stor betydning på tværnationalt plan, er det genstand for særlig opmærksomhed fra Kommissionens side. Kommissionen er navnlig lydhør over for bemærkninger fra de berørte parter, bl.a. fra operatører, som er etableret i Italien, og som er underlagt den nye ordning i Italien, fordi den ønsker at sikre sig, at reglerne om den frie bevægelighed på det indre marked overholdes, navnlig den frie bevægelighed for onlinetjenester, som det ærede medlem henviser til.

I henhold til Domstolens retspraksis(2) er restriktioner for udøvelsen af økonomiske aktiviteter, for så vidt angår etableringsfrihed (EF-traktatens artikel 43 (tidl. artikel 52)) og fri udveksling af tjenesteydelser (EF-traktatens artikel 49 (tidl. artikel 59)) som udgør grundlæggende rettigheder, og som finder direkte anvendelse i medlemsstaternes retssystemer underlagt fire kumulative betingelser, som skal overholdes for at kunne opfylde EF-traktatens krav.

Restriktionerne skal:

- anvendes på ikke-diskriminerende måde,

- være begrundet ud fra uomgængelige hensyn til offentlighedens interesser,

- være i stand til at sikre gennemførelsen af de mål, de forfølger, og

- begrænse sig til det, der er nødvendigt for at nå disse mål.

De italienske myndigheders fortolkning og konkrete anvendelse af den nye lovgivning vil gøre det muligt at bedømme den effektive virkning heraf med tilstrækkelig sikkerhed, navnlig ud fra de omhandlede ufravigelige krav og proportionalitetsprincippet, som er fastlagt i EF-traktaten.

En sådan analyse vil desuden kunne indgå som led i den nye Strategi for tjenester i det indre marked, som Kommissionen for nylig har iværksat.(3)

Hvad angår den statsstøtte, som det ærede medlem henviser til, har Kommissionen ikke kendskab til en ny støttefacilitet for visse udgivere.

(1) Europa-Parlamentets og Rådets direktiv 2000/31/EF af 8. juni 2000 om visse retlige aspekter af informationssamfundstjenester, navnlig elektronisk handel, i det indre marked, EFT L 178 af 17.7.2000.

(2) Jf. dom af 9.3.1999 i sag C-212/97.

(3) KOM(2000) 888 endelig udg.